Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Ulo nakulilukulula (1-12)
-
Yesu mwakisula vana vavandende (13-16)
-
Chihula chalunga muka-luheto (17-25)
-
Kulisuula mwomwo yaWangana (26-31)
-
Navavuluka cheka chimweza kufwa chaYesu (32-34)
-
Yakova naYowano navalomba vihela (35-45)
-
Kapuputa Mbalachimeu navamuka (46-52)
10 Jino Yesu afumine kuze nakwiza kujingiza jaYuleya namusali yaYotau, kaha mayongomena ejile cheka kuli ikiye. Ngocho aputukile cheka kuvanangula nge muze alingilenga shimbu yosena.+
2 Jino vaFwaliseu vapandamine kuli ikiye mangana vamweseke. Vamwihwile numba nge vetavisa lunga kulukulula pwevo lyenyi.+
3 Ikiye avakumbulwile ngwenyi: “Nyi Mose amilwezele ngwenyi ika?”
4 Vakiko vambile ngwavo: “Mose etavishile kusoneka mukanda wakuhanga pwevo nakumulukulula.”+
5 Oloze Yesu ambile kuli vakiko ngwenyi: “Hakukaluhwa chamichima yenu,+ hakiko amisonekelele lushimbi elu.+
6 Oloze kufuma vene kumaputukilo akutanga vyuma, ‘Avatengele lunga napwevo.+
7 Shikaho lunga mwakaseza ise nanaye,+
8 kaha ava vavali navakapwanga mujimba umwe,’+ ngocho kaveshi cheka vavaliko, oloze mujimba umwe kaha.
9 Shikaho chuma chize Kalunga nanungu hamwe mutu kanda achihandununako.”+
10 Omu vapwile cheka muzuvo, tumbaji vaputukile kumwihula hachihande kanechi.
11 Ikiye ambile kuli vakiko ngwenyi: “Weshowo mwalukulula pwevo lyenyi nakumbata weka, navulumuna mulonga waukoji+ kuli pwevo lyenyi uze nalukulula.
12 Kaha kachi nge pwevo mwaseza lunga lyenyi nakusomboka kuli weka, nalingi ukoji.”+
13 Jino vatu vaputukile kumunehela vana vavandende mangana avakwate, oloze tumbaji vavakanjile.+
14 Yesu hakumona chuma kana evwile kupihya nakwamba kuli vakiko ngwenyi: “Vechenu vana vavandende vezenga kuli ami, kanda namuvakanyisako, mwomwo Wangana waKalunga unapu wavava vangana.+
15 Chamuchano vene nangwamba kuli enu ngwami, weshowo mwakana kutambula Wangana waKalunga nganomu mwana wamundende eji kutambulanga vyuma, chikupu vene keshi kukengilamoko.”+
16 Asachile vana nakuputuka kuvakisula, kaha avasalikile mavoko enyi.+
17 Kahomu apwile nakuya mujila, mutu umwe amulahilile nakumufukamina, amwihwile ngwenyi: “Ove Muka-kunangula Wamwaza, vyuma muka ngwatela kulinga mangana ngukaswane kuyoya chahaya myaka yosena?”+
18 Yesu ambile kuli ikiye ngwenyi: “Mwomwo ika unanguvulukila ngwove nguwamwaza? Naumwe wauchi apwa wamwaza, kuvanga umwe kaha, ivene Kalunga.+
19 Jishimbi wajitachikiza lyehi, jakwamba ngwavo, ‘Kanda mukajiha mutuko,+ kanda mukalinga ukojiko,+ kanda mukevako,+ kanda mukambulula unjiho wamakuliko,+ kanda mukalyapula mutuko,+ vumbikenunga masenu namanenu.’”+
20 Uze lunga ambile kuli ikiye ngwenyi: “Ove Muka-kunangula, vyosena evi ngunavilamenga kufuma kuunyike wami.”
21 Yesu amutalile, amuzangile, kaha ambile kuli ikiye ngwenyi, “Kuli chuma chimwe chinalihono kuli ove: Yako ukalanjise vyuma vyove nakuhana jimbongo kuli vaka-kuhutwa, kaha naukapwa naluheto mwilu. Kufumaho twaya upwenga umuka-kungukavangiza.”+
22 Oloze omu evwile mazu vamukumbulwile, ahombele, kaha ayile nakunyengetela, mwomwo apwile naluheto lwaluvulu.+
23 Jino omu Yesu alingile navatale lyehi vosena, ambile kuli tumbaji twenyi ngwenyi: “Nachikapwa chachikalu kuli vaze vali najimbongo kwingila muWangana waKalunga.”+
24 Oloze tumbaji valikomokelele hamazu enyi. Jino Yesu ambile kuli vakiko ngwenyi: “Enu vana, omwo chakaluhwa kwingila muWangana waKalunga!
25 Chinapu chachashi kuli ngamela kuhita muliso lyandongo kuhambakana muka-luheto kwingila muWangana waKalunga.”+
26 Valikomokelele chikuma nakwamba kuli ikiye ngwavo: “Kaha iyaze navakalwila?”+
27 Yesu avashishikile nakwamba ngwenyi: “Echi kachapwa chachashi kuli vatuko, oloze kuli Kalunga kacheshi ngochoko, mwomwo vyuma vyosena vyapwa vyavyashi kuli Kalunga.”+
28 Petulu aputukile kwamba kuli ikiye ngwenyi: “Tala! Etu tunaseze vyuma vyosena nakukukavangiza.”+
29 Yesu ambile ngwenyi: “Chamuchano vene nangwamba kuli enu ngwami, kakweshi mutu naseze zuvo, chipwe vandumbwenyi vamalunga, chipwe vamapwevo, chipwe naye, chipwe ise, chipwe vana, chipwe mande mwomwo yayami, kaha nawa mwomwo yamujimbu wamwaza,+
30 uze mwazeneka kutambwilaho vyeka mapapa likulukaji, jizuvo, navandumbwenyi vamalunga, navava vamapwevo, navanaye, navana, namande, hohamwe naluyanjisa+ mushimbu yino, kaha mukatwamino kamyaka yili nakwiza kulutwe, mwakatambula kuyoya chahaya myaka yosena.
31 Oloze vavavulu vaze vanalivange navakapwa vakukuminyina, kaha vakukuminyina navakapwa vakulivanga.”+
32 Jino vapwile mujila nakukanduka kuYelusalema, kaha Yesu apwile nakuvatwaminyina kulutwe. Valikomokelele, oloze vaze vakavilenga munyima vaputukile kwivwa woma. Ambachile cheka vaze 12 nakuvatwala kupenge, nakuputuka kuvalweza vyuma vize navisoloka kuli ikiye+ ngwenyi:
33 “Talenu! Tuli nakukanduka kuYelusalema, kaha Mwanamutu navakamuhana kuli vapilishitu vavakulwane nakuli vaka-kusoneka. Navakamusopesa nakumutongwela kufwa, navakamuhana kuvatu vakumafuchi eka,
34 kaha navakamuhenda, navakamufwijila maleji nakumuveta vikote, nakumujiha, oloze omu namukahita makumbi atatu, mwakasanguka.”+
35 Kaha Yakova naYowano, vana vaZevete,+ vejile kuli ikiye nakwamba ngwavo: “Ove Muka-kunangula, tuli nakusaka utulingile cheshocho natukulomba.”+
36 Kaha avehwile ngwenyi: “Muli nakusaka ngumilingile ika?”
37 Vakiko vamukumbulwile ngwavo: “Twitavile tukatwamenga ou kulivoko lyove lyachilyo, ou kulivoko lyove lyachimoswe muupahu wove.”+
38 Oloze Yesu ambile kuli vakiko ngwenyi: “Enu kamwatachikijile chuma muli nakulombako. Namuhasa kunwa lupasa elu nguli nakunwa, chipwe kumimbapachisa mulumbapachiso elu vali nakungumbapachisa ami nyi?”+
39 Vakiko vambile kuli ikiye ngwavo: “Eyo, natuhasa.” Hakwivwa ngocho, Yesu ambile kuli vakiko ngwenyi: “Lupasa elu nguli nakunwa ami, namulunwa, kaha lumbapachiso elu vali nakungumbapachisa ami, navamimbapachisalwo.+
40 Oloze kutwama kulivoko lyami lyachilyo chipwe kuchimoswe keshi yami ngweji kuchihanangako, oloze Tata ikiye eji kuchihananga vaze nawahishila.”
41 Jino vaze vakwavo 10 hakwivwa ngocho, vapihililile naYakova naYowano.+
42 Oloze Yesu avasanyikile nakwamba kuli vakiko ngwenyi: “Enu munatachikiza ngwenu vaze vasoloka kupwa nangolo jakuyula vaka-mafuchi, veji kulilingisanga kupwa vakaka javo, kaha vatu vavalemu veji kusololanga ngolo javo hali vakiko.+
43 Oloze enu kamwatela kulinga ngochoko. Weshowo mwasaka kupwa wamulemu hali enu apwenga muka-kumizachila,+
44 kaha weshowo mwasaka kupwa watete hali enu apwenga ndungo yavosena.
45 Mwomwo naMwanamutu kejile mangana vamuzachilenga milimoko, oloze mangana azachile vatu milimo+ nakuhana mwono wenyi kupwa ndando yakusokola vavavulu.”+
46 Kaha vejile muYeliko. Oloze omu apwile nakufuma muYeliko natumbaji twenyi naliyongomena lyalinene, kukulo yajila kwatwamine Mbalachimeu (mwanaChimeu walunga) uze apwile kapuputa muka-kulombalomba.+
47 Kahomu evwile ngwavo Yesu wakuNazaleta ikiye ali nakuhita, aputukile kutambakana ngwenyi: “Ove Yesu, ove MwanaNdavichi,+ nguteteleko!”+
48 Hakwivwa ngocho, vatu vavavulu vaputukile kumukanda mangana ahole kulu, oloze ikiye aswezele jino kutambakana ngwenyi: “Ove MwanaNdavichi, nguteteleko!”
49 Ngocho Yesu emanyine nakwamba ngwenyi: “Musanyikenu.” Kaha vasanyikile uze kapuputa, vambile kuli ikiye ngwavo: “Likolezeze. Katuka, Yesu ali nakukusanyika.”
50 Kaha ambilile uvwalo wenyi wahelu, alupukile nakuya kuli Yesu.
51 Jino Yesu ambile kuli ikiye ngwenyi: “Vyuma muka uli nakusaka ngwove ngukulingile?” Uze kapuputa ambile kuli ikiye ngwenyi: “Ove Laponyi, tonesa meso ami.”
52 Yesu ambile kuli ikiye ngwenyi: “Yakonga kwove. Lufwelelo lwove lunakuhindula.”+ Hahaze vene meso enyi atonene,+ kaha aputukile kumukavangiza mujila.
Share
Share
NEW WORLD TRANSLATION OF THE HOLY SCRIPTURES (2013 REVISION)
Mako 10
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk cjk_Latn unk umb_Latn unk cjk_Latn unk cjk_Latn unk cjk_Latn unk cjk_Latn unk sna_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tso_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang dyu_Latn fij_Latn cjk_Latn eng_Latn